Τείθρας

Ο Τείθρας ή Τιθράς ή η Τείθρα (αρχαία ελληνικά: Τείθρας), (ο δήμος: Τειθρασίων) ήταν αρχαίος οικισμός - πόλη και δήμος της Αιγηίδας (περιοχή της Αρχαίας Αττικής και φυλή της αρχαίας Αθήνας).

 Ο δήμος πήρε το όνομά του από τον μυθικό επώνυμο ήρωα Τείθρα, τον μικρότερο γιο του βασιλιά της Αρχαίας Αθήνας Πανδίωνα. Ο δήμος του Τειθρά, ήταν δήμος των Μεσογείων ή της Παραλίας. Βρίσκεται στο σύγχρονο Πικέρμι, του Δήμου Ραφήνας - Πικερμίου, ανατολικά της Αθήνας. Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος της Αιγηίδας φυλής, συμμετείχε με 4 βουλευτές στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη (307/306 – 224/223 π.Χ.) και την τρίτη περίοδο (224/223 – 201/200 π.Χ.) ο δήμος αντιπροσωπευόταν επίσης με 4 βουλευτές στη Βουλή των 600. Κατά την τέταρτη (201/200 π.Χ. – 126/127) και την πέμπτη περίοδο (126/127 – 3ος αιώνας) είναι άγνωστος ο αριθμός βουλευτών–αντιπροσώπων του δήμου. Ο δημότης του αρχαίου Τειθρά ονομαζόταν Τειθράσιος ή Τιθράσιος,Στον δήμο, όπως αποδεικνύεται από την ανακάλυψη ιερού ημερολογίου, λατρευόταν η Αθηνά, ο Χθόνιος Ζεύς, ο Ηρακλής και ο επώνυμος ήρωας Τείθρας. Υπήρχε επίσης ιερό του Διονύσου, καθώς και θέατρο, όπου γίνονταν διάφορες παραστάσεις. Στην αρχαιότητα ο δήμος ήταν διάσημος για τα ξερά σύκα, τα οποία παράγονταν εκεί. Στην περιοχή της εκκλησίας της Μεταμόρφωσης στο Πικέρμι, πιθανολογείται πως υπήρχε ναός του Δία, αλλά και της θεάς Ίσιδας, σύμφωνα με στήλη, η οποία βρέθηκε το 1962 και η οποία παρέχει πληροφορίες για τη λατρεία της θεάς και για τους κανονισμούς λειτουργίας του ναού. Σύμφωνα με τον αρχιτέκτονα και αρχαιολόγο Ιωάννη Τραυλό, ανακαλύφθηκαν, το 1908, σε μικρή απόσταση από την εκκλησία της Μεταμόρφωσης, διάφορες ανάγλυφες παραστάσεις και επιγραφές των αποφάσεων του δήμου, καθώς και πολυάριθμα διατάγματα σχετικά με τους ιδιοκτησιακούς νόμους, μεταξύ των οποίων και ένα, το οποίο αναφέρει τα καθήκοντα του δημάρχου. Στο έργο του Αριστοφάνη «Βάτραχοι» εμφανίζονται οι «Γοργόνες του Τειθρά» (αρχαία ελληνικά: Γοργόνες Τειθράσιαι), χαρακτήρες που εφευρέθηκαν από τον Αιακό, κριτή του κάτω κόσμου, για να να τρομάξουν τον Διόνυσο. Ο θεατρικός συγγραφέας μάλλον αναφέρεται σε γυναίκες του δήμου, οι οποίες θεωρήθηκαν από τους Αθηναίους ως ιδιαίτερα τρομερές και άσχημες στην όψη. Υπήρξαν διάφοροι γνωστοί πολίτες από το δήμο του Τειθρά, όπως ο επιμελητής Βλέπυρος ο Τειθράσιος γιος του Φυλείδου, ο δικαστής Βλεψίδης ο Τειθράσιος, ο βουλευτής Δημοκλής ο Τειθράσιος, ο Δημοσθένης ο Τειθράσιος γιος του Δημοκλέους κ.α. Αρχαία Αθήνα Αιγηίδα φυλή Πρωτογενείς πηγές Αριστοφάνης «Βάτραχοι» στιχ. 466-478. Ελληνικές επιγραφές - IG Τειθρ και Τιθρ Attica (IG I-III).Δευτερογενείς πηγές Teithras, στην ιστοσελίδα: referenceworks.brillonline.com, John S. Traill: The political organization of Attica: a study of the demes, trittyes, and phylai, and their representation in the Athenian Council,“Attica”. (5, 41 with note 13, 68, 112 No 133, Table. 2.). Princeton: American School of Classical Studies at Athens (ASCSA), 1975, ISBN 978-0-87661-514-0 John S. Traill: Demos and trittys. Epigraphical and topographical studies in the organization of Attica. Athenians Victoria College, Toronto 1986, p. 138. Peter Siewert, "Die Trittyen Attikas und die Heeresreform des Kleisthenes", C.H. Beck, München 1982, ISBN 3406080634, ISBN 9783406080630 «Teithras». www.ancientworlds.net. Ανακτήθηκε στις 2 Μαΐου 2015.